 

**בבית הדין הצבאי המחוזי**

**במחוז שיפוטי צפון**

בפני השופט: סא"ל חיים בלילטי

**בעניין: התובע הצבאי (ע"י ב"כ, סגן אלון קרול)**

**נגד**

**הנאשם: ח/XXX טוראי ד' י' (ע"י ב"כ, סרן נתנאל אזולאי)**

**הכרעת-דין**

על פי הודאתו מורשע הנאשם בשתי עבירות של שימוש בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג-1973, בהתאם לכתב האישום המתוקן ולפרטים הנוספים.

**ניתנה היום, כ"ח בניסן התשפ"ג, 19.04.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

**שופט**

**גזר-דין**

הנאשם הורשע על פי הודאתו בשתי עבירות של שימוש בסם מסוכן, בגין שימוש בסם מסוכן מסוג קנאביס בשתי הזדמנויות שונות ביחידתו ובמספר לא מועט של הזדמנויות בנסיבות אזרחיות.

הנאשם משרת כטכנאי בXXX והתגייס בחודש אוקטובר 2022. חקירתו נפתחה בעקבות דיווח מפקדים.

הסדר הטיעון גובש סמוך לסיום חקירת הנאשם אשר בה שיתף הנאשם פעולה, הודה במיוחס לו ומסר דגימת שתן. נמסר כי הנאשם מביע חרטה על העבירות ומבקש לשוב לשירות תקין. על כן, חרף חומרת העבירות, אופי השימושים והיקפם, ביקשו הצדדים להקל עמו. במסגרת השיקולים הביאו הצדדים בחשבון את נסיבותיו המשפחתיות של הנאשם ומצבם הרפואי של בני משפחתו בהם הוא תומך.

בנסיבות אלה מצאתי לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **חמישים וחמישה (55) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן שישים (60) ימים למשך שלוש (3) שנים שלא יעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן שלושים (30) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
4. **שבעה (7) חודשי פסילה מלקבל ומלהחזיק רישיונות נהיגה צבאיים ואזרחיים החל מיום סיום ריצוי עונש המאסר. נרשמה הצהרת הנאשם כי אין לו רישיון נהיגה מסוג כלשהו.**

**זכות ערעור כחוק.  
ניתן היום, כ"ח בניסן התשפ"ג, 19.04.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_**

**שופט**

**העתק נכון מהמקור  
  
ק' בית הדין**

**נערך על ידי: א.ל**

**בתאריך 30.04.2023**

**חתימת המגיה: סגן שיר בן-ארמון**